App-eienaar sê hy wis niks van vrou wat glo betas | Netwerk24
Deur Johan Eybers 08 Desember 2019 00:02
"Ek het nog nooit eens die vrou ontmoet nie."
So sê Joggie Rautenbach, direkteur van die skoolsaamrygeleentheidsdiens LiftLink, oor die Pretoriase vrou wat daarvan aangekla word dat sy minderjarige seuns betas het en met minstens een van hulle orale seks gehad het.
Rautenbach ontken dat daar 'n vennootskap is tussen hom en die vrou se maatskappy Mont6 Technologies, wat selfoon-apps ontwerp.
Rapport het verlede week berig dat Gerhard Viljoen, die ontwerper van die Schoolride-app, drie maande gelede 'n geskrewe aanmaning aan die vrou gestuur het omdat Mont6 na bewering sy idee van 'n app-gegronde saamryklub gesteel het en "onwettig" as LiftLink bemark het.
Mont6 het die LiftLink-app op sy Facebook-blad geadverteer en word op die Google Play Store gelys as die "aanbieder" van die app.
Rautenbach, wat verlede week nie beskikbaar was vir kommentaar nie, het die afgelope week aan Rapport gesê hy het direk met die vrou se man 'n kontrak gesluit om die LiftLink-app vir hom te ontwikkel en het nooit enige ooreenkoms met Mont6 aangegaan nie.
Hy ontken dat hy die idee vir Lift­Link by haar ontvang of by Viljoen gesteel het.
"Ek het die idee gekry by 'n vriendin wat gesê het sy wens daar bestaan so iets. Eers nadat ons drie maande lank aan LiftLink gewerk het, het ons gehoor van Schoolride," het Rautenbach ­gesê.
Hy ontken enige ooreenkomste tussen Schoolride en LiftLink se sagteware.
Die 37-jarige vrou is verlede week in die landdroshof in Pretoria op borgtog van R7 500 vrygelaat.
Haar beweerde slagoffers was so jonk as 13 en 14 jaar oud.
Sy het na bewering ook naakfoto's van haarself aan die seuns gestuur en 'n video waarin sy haarself bevredig.